

2018/0211 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ  
  
съгласно член 294, параграф 6 от Договора за функционирането на Европейския съюз  
  
относно

позицията на Съвета във връзка с приемането на регламент на Европейския парламент и на Съвета за създаване на Програмата на ЕС за борба с измамите

(текст от значение за ЕИП)

1. Хронология

|  |  |
| --- | --- |
| Дата на предаване на предложението на Европейския парламент и на Съвета (документ COM(2018) 386 final — 2018/0211 COD): | 30 май 2018 г. |
| Дата на становището на Икономическия и социален комитет:  Дата на становището на Сметната палата: | 17 октомври 2018 г.  15 ноември 2018 г. |
| Дата на позицията на Европейския парламент на първо четене:  Дата на приемане на позицията на Съвета: | 12 февруари 2019 г.  16 март 2021 г. |

2. Цел на предложението на Комисията

В контекста на подготовката на следващата многогодишна финансова рамка (МФР, 2021—2027 г.) Комисията предложи да се създаде програма за борба с измамите. Програмата има две общи цели:

(1) Защита на финансовите интереси на Европейския съюз;

(2) Подпомагане на взаимопомощта между административните органи на държавите членки и сътрудничеството между тях и Комисията, за да се гарантира правилното прилагане на законодателството в областта на митническите и земеделските въпроси.

Произтичайки директно от общите цели, специфичните цели на програмата ще бъдат три:

(1) Предотвратяване на измамите и всички други незаконни дейности, засягащи финансовите интереси на Съюза, и борба с тях;

(2) Подкрепа на докладването на нередности, включително измами, по отношение на споделеното управление и средствата за предприсъединителна помощ от бюджета на Съюза;

(3) Предоставяне на инструменти за обмен на информация и подкрепа на оперативните дейности в областта на административната взаимопомощ по митническите и земеделските въпроси.

Програмата за борба с измамите до голяма степен ще продължи текущата разходна програма „Херкулес III“ в подкрепа на дейностите за борба с измамите и с всякакви други незаконни дейности, засягащи финансовите интереси на Съюза, като ще я съчетае с финансовата основа за две оперативни дейности:

(1) Информационната система за борба с измамите (AFIS), която представлява оперативна дейност, състояща се от набор от митнически ИТ приложения, управлявани от Комисията в изпълнение на задачите, възложени ѝ с Регламент (ЕО) № 515/97 относно административната взаимопомощ в областта на митническите и земеделските въпроси, и

(2) Системата за управление на нередностите (IMS), предназначена за докладване от страна на държавите членки на откритите измами и нередности и тяхното управление и анализ от страна на Комисията.

3. **Коментари относно позицията на Съвета**

Позицията на Съвета, приета на първо четене, отразява напълно споразумението, постигнато на тристранната среща между Европейския парламент, Съвета и Комисията, сключено на 8 декември 2020 г. Основните елементи на това споразумение са следните:

* финансовият пакет за Програмата възлиза на 181 207 000 EUR по текущи цени;
* Програмата следва да бъде създадена за срока на многогодишната финансова рамка за периода 2021—2027 г., установена в Регламент (ЕС, Евратом) 2020/2093 на Съвета;
* предвижда се работните програми да се приемат чрез актове за изпълнение без процедура на комитет, с което се постига точният баланс между процедурните изисквания и размера на програмата;
* предвижда се индикативна разбивка на финансовия пакет между трите компонента на програмата и възможност за преразпределяне на суми между трите компонента на Програмата, ако е необходимо;
* предвижда се таван от 2 % за разходите за техническа и административна помощ при изпълнението на програмата, като например подготвителни, мониторингови, контролни и одитни дейности и дейности за оценка, включително корпоративни ИТ системи.
* посочва се неизчерпателен списък на действията, за които могат да се отпускат безвъзмездни средства, и се установяват максимални ставки на съфинансиране за безвъзмездни средства в размер на 80 % от допустимите разходи, които в изключителни случаи могат да се увеличат до максимум 90 % от допустимите разходи;
* предвижда се делегиране на правомощия на Комисията за разработването на рамка за мониторинг и оценка на Програмата и за изменение на приложение II, което съдържа списък с показатели за мониторинг;
* въвежда се изискването Комисията да докладва ежегодно на Европейския парламент и на Съвета относно изпълнението на Програмата в рамките на доклада относно защитата на финансовите интереси на Съюза. Комисията следва надлежно да вземе предвид препоръките на Европейския парламент, отправени в този контекст;
* въвеждат се разпоредби относно прилагането със задна дата на Програмата от 1 януари 2021 г., за да се осигури непрекъснатост на дейностите, финансирани по Програмата.

4. Заключение

Комисията изразява съгласие с позицията на Съвета.